കടുത്ത നിയന്ത്രണങ്ങളോടെ പെണ്കുട്ടികള്ക്കു പഠനാനുമതി നല്കി താലിബാന് കാബൂള്: അഫ്ഗാനിസ്ഥാനില് ഭരണം സ്വന്തമാക്കിയ താലിബാന് സ്ത്രീകളുടെ വിദ്യാഭ്യാസം ഉള്പ്പെടെ കാര്യങ്ങളില് കൂടുതല് പുരോഗമന നിലപാടുകളിലേക്ക്. ആഭ്യന്തരയുദ്ധത്തിന് അറുതിയായതോടെ രാജ്യത്തെ സ്വകാര്യ സര്വകലാശാലകള് തുറക്കുന്നതിന് അനുമതി നല്കിയ താലിബാന് ഭരണകൂടം സ്ത്രീകളുടെയും കുട്ടികളുടെയും അവകാശങ്ങള് സംരക്ഷിക്കുമെന്നും ആവര്ത്തിച്ചു. പെണ്കുട്ടികള്ക്ക് വിദ്യാഭ്യാസത്തിന് അനുമതി നല്കുന്പോഴും കടുത്ത നിയന്ത്രണങ്ങളാണ് വിദ്യാഭ്യാസ സ്ഥാപനങ്ങളില് താലിബാന് ഭരണകൂടം നിര്ദേശിക്കുന്നത്. പെണ്കുട്ടികളുടെ വസ്ത്രം, സ്കൂളിലേക്ക് കടക്കുന്നതിനും പുറത്തേക്കു പോകുന്നതിനുമുള്ള വഴി തുടങ്ങി ഒട്ടേറെ കാര്യങ്ങളില് വിചിത്രമായ നിര്ദേശങ്ങളാണ് നല്കിയിരിക്കുന്നത്. മുഖം മുഴുവനായും മറയ്ക്കുന്ന ബുര്ഖ നിര്ബന്ധമല്ലെങ്കിലും മുഖത്തിന്റെ ഭൂരിഭാഗവും മറയ്ക്കുന്ന നിഖാബ് ധരിക്കണമെന്ന് വിദ്യാഭ്യാസകാര്യങ്ങളുടെ ചുമതലയുള്ള താലിബാന് ഉന്നതന് ശനിയാഴ്ച പുറത്തിറക്കിയ നിര്ദേശങ്ങളില് പറയുന്നു. ആണ്കുട്ടികളെയും പെണ്കുട്ടികളെയും ക്ലാസില് ഒരുമിച്ച് അനുവദിക്കില്ല. കര്ട്ടന് ഉപയോഗിച്ചെങ്കിലും ഇരുവിഭാഗങ്ങളെയും വേര്തിരിക്കണം. പെണ്കുട്ടികള്ക്കായി സ്ത്രീ അധ്യാപകര് വേണം. ഇവരുടെ സേവനം ലഭ്യമല്ലെങ്കില് പ്രായമുള്ള, സ്വഭാവഗുണമുള്ള പുരുഷ അധ്യാപകരെ നിയമിക്കാം. കൂടുതല് വനിതാ അധ്യാപകരെ നിയമിക്കാന് സര്വകലാശാലകളോട് അദ്ദേഹം നിര്ദേശിക്കുകയും ചെയ്തു. ആണ്കുട്ടികളും പെണ്കുട്ടികളും പ്രത്യേകം പ്രത്യേകം കവാടങ്ങളിലൂടെയാകണം വിദ്യാഭ്യാസ സ്ഥാപനങ്ങളില് എത്തേണ്ടത്. പഠനസമയം കഴിഞ്ഞാല് പെണ്കുട്ടികള് പോയി അഞ്ചു മിനിറ്റിനുശേഷമേ ആണ്കുട്ടികള്ക്കു ക്ലാസിനു പുറത്ത് ഇറങ്ങാന് അനുമതിയുള്ളൂ. ആണ്കുട്ടികള് സ്കൂള് വിട്ടുപോകുംവരെ പെണ്കുട്ടികള് സ്കൂളിലെ കാത്തിരിപ്പുകേന്ദ്രങ്ങളില് തങ്ങണമെന്നും നിര്ദേശമുണ്ട്. അതേസമയം, ഇത്തരം നിര്ദേശങ്ങള് നടപ്പാക്കുക ഏറെ ദുഷ്കരമാണെന്നാണ് സര്വകലാശാല അധികൃതര് പറയുന്നത്. ആവശ്യത്തിന് സ്ത്രീ അധ്യാപകരെ കിട്ടാനില്ല എന്നതും വലിയ പോരായ്മയാണ്. എങ്കിലും പെണ്കുട്ടികള്ക്ക് വിദ്യാഭ്യാസത്തിന് അനുമതി നല്കിയതുതന്നെ ക്രിയാത്മകമായ തീരുമാനമെന്നാണ് അവരുടെ വിലയിരുത്തല്.